**Dr. Szilágyi János**

**Szakmai beszámoló**

**Hollandia 2013. november 4-8**

**Bevezetés a holland csodába:**

Az ötnapos Hollandiai Leonardo mobilitási programnak köszönhetően elsősorban arra próbáltam válaszokat kapni, hogy minek köszönhető az imponáló Holland gazdasági prosperitás, illetve hogyan szolgálja a szakképzési rendszer a gazdaság és a foglalkoztatás előtt tornyosuló feladatok hatékony megoldását. Ebben a tekintetben Hollandia minta országnak tekinthető, mivel a Dunántúl nagyságú kis ország 17 milliós lakosságával igen figyelemreméltó gazdasági teljesítményt tudott felmutatni még a válsággal terhelt elmúlt 4-5 évben is. Szakképzés szempontjából Hollandia Európában az élenjáró szakképzési rendszerrel rendelkező országok közé tartozik, ahol szoros összhang van a mindenkori gazdaság munkaerő-piaci szükséglete és a képzési rendszer között, amelyet erősít, hogy a vállalkozások közvetlenül is igen nagy szerepet vállalnak a leendő fiatal szakképzett munkaerő utánpótlásának nevelésében. Hollandia duális szakképzési rendszerének sikerkritériumai az alábbiakban foglalhatók össze:

Az oktatás szolgáltatásként funkcionál, amelynek célja a sikeres gazdaság munkaerő-piaci igényének kielégítése, az egyén számára karrierlehetőség biztosítása

Az oktatás célja nem a lexikális tudás megszerzése, hanem a sikeres és hatékony munkavállaló képzése

A vállalkozásoknál nem a rövidtávú haszonszerzés a fő motiváló erő, hanem a leendő munkavállaló magas színvonalú kiképzése, amely hosszú távon hoz hasznot munkaadójának és magának

Nagy érték a gyorsan munkába állítható munkaerő

Iskola: Mindenkinek kötelező élet közeli helyzetben, gyakorlaton részt venni. Az iskolai tanműhely felkészít és kiegészít a vállalati gyakorlatra

**Hollandia Magyar szemszögből:**

A szó klasszikus értelmében az ország munkaalapú társadalomnak tekinthető, abban az értelemben, hogy már iskolás korban előtérbe kerül a teljesítmény, szorgalom és a befektetett energia megtérülésében történő hit, amely józan optimizmussal és szorgalommal párosul. Az ország pragmatizmusa, szabadelvűsége révén igen nagy teret kap a vállalkozások szabadsága, amely igen komoly kreativitást és hozzáadott értéket képes megmozgatni a társadalom és a gazdaság számára. Mivel a teljesítményelvűség a társadalom minden szövetét átjárja, magától értetődik, hogy jól megbecsülik az elért eredményeket, az európai mércével mért tisztes jólétet, amely az erőforrásokkal történő takarékossággal és spórolással párosul.

**A Holland oktatási-szakképzési rendszer magyar tanulságokkal:**

A fent leírtak alapján nem lepődhetünk meg, ha az oktatási-szakképzési rendszer jó leképeződése, ha úgy tetszik sikeres szolgáló leánya a társadalmi-gazdasági sikereknek. A magyar szakképzésfejlesztés szempontjából is sokat tanultunk a holland típusú szakképzési modellről, amely egy korábban szétaprózott szakképzési iskolarendszert regionális szakképzési központokba egyesítette. Ennek köszönhetően az 1990-es évek végén létrejött 35-40 olyan ROC központ, amely 10-15 ezres tanulót számlált, amelyek mintájára 10 évvel később Magyarországon is elindult TISZK rendszerének kialakítása. A Holland oktatási-szakképzési rendszerről többek között azt érdemes kiemelni, hogy hozzánk hasonlóan a tankötelezettség korhatára 16 év, amelyet követően még kiegészítő képzés szervezhető 19 éves korhatárig. Az általános iskolai képzés 6 osztályos, már 5 éves korban elkezdődik, amely 12 éves korig tart. Hollandiában, Németországhoz hasonlóan az általános iskola elvégzését követően hamarabb elkezdődik a továbbtanulási orientáció, amely a következő opciókat tartalmazza. Az első lehetőség a 6 osztályos gimnáziumban (VWO) történő továbbtanulás, amely döntően az egyetemi továbbtanulásra történő felkészülést segíti elő. A korosztálynak mindössze 20%-a jut be ebbe a képzési típusba. Ez igen figyelemre méltó abból a szempontból, hogy Magyarországon a gimnáziumba járók aránya 36%, amely azt jelzi, hogy egy olyan bemeneti szabályozás működik a hollandoknál, amely a felsőoktatásba bejutók számához igazítja a gimnáziumi felvételt. Az általános iskola elvégzése után a második lehetőség az 5 éves általános középiskolába (HAVO) történő továbbtanulás, amely a magyar szakközépiskola megfelelőjének tekinthető és főleg felsőfokú szakképzésben történő továbbtanulást teszi lehetővé. És végül a harmadik lehetőség a 6 osztályos általános iskola után a középfokú szakképzést előkészítő 4 éves alapszintű középiskolai képzés (VMBO), amely a középfokú szakképzésbe (MBO) történő felkészülést segíti elő. Ez a 4 éves képzési típus egy 2 éves általános ismereteket tartalmazó képzésből, illetve szintén egy kétéves szakképzéshez kapcsolódó szakmai jellegű képzésből áll. Ha a képzés szerkezetét vizsgáljuk, akkor a felsőoktatásba jár a korosztály 20%-a, a felsőfokú szakképzésben van a diákok 30%-a és végül a középfokú szakképzésben található a korosztály 50%-a. Mindezekből megállapítható, hogy a képzés szerkezete, összetétele jobban igazodik a munkaerő-piac szükségleteihez, mint Magyarországon.

**Társadalmi felelősségvállalás a szakképzésben:**

A középszintű szakképzés (MBO) a 16-20 éves korosztályt érinti, amelynek két leágazása van: hosszú idejű képzés 4 éves, a rövid idejű szakképzési ág pedig 2-3 éves. A középszintű szakképzésnek négy egymásra épülő szakmai szintje van, amelyek a következők: 1. Rész szakképesítés (0,5-1 év) 2. Alap szakképesítés (2-3 év) 3. Teljes szakképesítés (2-4 év) 4. Technikusi szakképesítés (3-5 év). Ennek a rendszernek az előnye, hogy nem válnak külön a képzési szintek, amelyek így könnyen átjárhatók. Magyarországon a szakiskolai képzés elkülönül a technikus képzéstől, amely az átjárhatóságot nehezíti. A középszintű szakképzésnek van egy ágazati lehatárolása is, amelynek értelmében a szakmákat az alábbi 4 ágazatba sorolják: műszaki-ipari, mezőgazdaság, gazdaság-igazgatás, szolgáltatás-egészségügy. Ebben a formában igen jelentős a gazdálkodók részvétele, mivel a vállalkozások 33-40%-a vállal részt a tanulók gyakorlati képzésében, amelynek keretén belül valósul meg a tanulószerződéses vállalti képzés. Igen fontos tanulság, hogy Magyarországon a gazdálkodóknak mindössze 2%-a vesz részt a tanulók gyakorlati képzésében, addig Hollandiában a munkahelyen szerzett szakmai gyakorlat, munkatapasztalat fontossága elsőbbséget élvez a társadalmi közgondolkodásban és a cégek társadalmi felelősségvállalásában. A társadalmi felelősségvállalás nem csak a cégek oldaláról működik, hanem a ROC (TISZK) központok részéről is, hiszen a beiskolázásokat a munkaerő-piaci előrejelzésekre alapozva végzik. A munkaügyi központok prognózisaira építve tervezik a tanulók beiskolázását és ennek figyelembevételével a tagintézményeikben, ha szükséges már a következő tanévben csökkentik az indítandó osztályok számát. Ebben az esetben a pedagógusokat átképzik más szakterületre, vagy egy éves végkielégítéssel biztosítják, hogy megtalálják a helyüket a munkaerő-piacon. Kiemelt energiákat fordítanak hiányszakmás beiskolázásokra, mivel évek óta probléma a műszaki területhez kötődő szakmunkások hiánya, de ennek ellenére a fiatal korosztály 3,5%-a választja a technikai jellegű szakmákat. A német határ közelsége ellenére nem jellemző a fiatal jól képzett szakmunkások elvándorlása, sőt megfogalmazták, hogy nem szívesen mennek külföldre dolgozni, amelyhez hozzájárul az is, hogy igen jók az elhelyezkedési lehetőségek. Megjegyzendő, hogy a foglalkoztatás tekintetében Hollandia a legmagasabb rátával rendelkezik, a foglalkoztatásban a legrugalmasabb (részmunkaidő, atipikus foglakoztatási formák) eszközök rendszerét alkalmazzák.

**A holland típusú TISZK modell tanulságai:**

Az informális beszélgetésekenigen élénk eszmecsere alakult ki arról, hogy hogyan váltották be a ROC központok a hozzá fűzött reményeket. Közismert, hogy Hollandiában az elmúlt 15-20 évben sikerült egy olyan szakképzési intézményi integrációt kialakítani, amelynek köszönhetően 35-40 ROC központ működik 10-15 ezres tanulói létszámmal. A magyarországi szakképző iskolák integrációjának folyamata a végéhez közeledik, amelynek értelmében 2 éven belül megyénként 1-3 területi integrált szakképző központ kialakítására kerül sor. A Holland tapasztalatok azonban arra hívják fel a figyelmet, hogy e „mamut” intézmények létrehozásával a tagintézmények arculata, önállósága és érdekeltsége könnyen elveszhet, amelyek az integrációval járó előnyöket jelentős mértékben leamortizálhatják. Ezért Hollandiában mindezek figyelembevételével olyan finomhangolásokat hajtottak végre, amelyben a tagintézmények döntési kompetenciája, önállósága a helyi ügyekben érvényesül és egyfajta egészségesebb egyensúly alakult ki a centralizáció és a decentralizáció viszonylatában. A költségek vonatkozásában ez azt jelenti, hogy a költségvetés 30%-a a ROC központokban centralizáltan kerül felhasználásra.

**A szakmai programok értékelése:**

Az ötnapos program igen koncentrált betekintéstnyújtott nem csak a holland szakképzés helyzetéről, perspektíváiról, hanem szélesebb értelemben a holland társadalom-gazdaság legaktuálisabb kérdéseiről is. A program ebből a szempontból jól optimalizálta a rendelkezésre álló időkeretet. A program portfóliója biztosította, hogy ne csak a holland szakképzési rendszer alapját jelentő ROC központok működését ismerjük meg, hanem az ország gazdasága szempontjából fontos tengeri kikötői ágazatot és annak egyik gyakorlati képző központját (SXC Delfzijl). Ezen túlmenően betekintést nyertünk egy sportcentrumra épülő vendéglátó iskola munkájába, megismertük a holland kamarai rendszer új kihívásait, valamint a kamara által működtetett „Vállalkozók találkozási pontját”. Ugyancsak a holland gazdaságot reprezentálta egy szállítási-logisztikai vállalkozás (Reining) megtekintése. Mindegyik program igen tartalmas és színvonalas volt, de a legnagyobb újdonsággal és hatással volt rám egy Launchcafé meglátogatása, amelyet egy fiatal vállalkozó talált ki abból a célból, hogy összehozza az eredeti vállalkozói ötletre éhes fiatalokat. A közös találkozási pont inkubátorházként, széleskörű szolgáltatásokat nyújtva igen sok fiatal feltörekvő vállalkozó számára biztosított nemzetközi szintű karriert. A másik nagy hatást kiváltó program az SXC Delfzijl kikötő és ipari központ meglátogatása volt. Az itt folyó impozáns méretű ipari parki beruházások között szerepelt a szélerőmű gyártó központ, ahol futballpálya méretű szélturbinákat szereltek össze, amelyeket szárazföldi és tengeri szélerőmű parkokban helyeznek el. A szélenergia hasznosítása Hollandia húzóágazatává kezd válni, mivel az energiatermelés 30%-át szélerőművek adják.

Befejezésül köszönet és elismerés illeti a Békés megyei kamarát ezért a gazdag és tartalmas programért, amely alaposan feltöltötte képzeletbeli hátizsákunkat érdekes és hasznos új ismeretanyagokkal és impulzusokkal.